b'\n_START_ARTICLE_\nAnkstyvoji krik\xc5\xa1\xc4\x8dionyb\xc4\x97\n_START_SECTION_\nEbionitai\n_START_PARAGRAPH_\nEbionitai (\xe2\x80\x9eNeturtingieji\xe2\x80\x9c) buvo \xc5\xbeyd\xc5\xb3 krik\xc5\xa1\xc4\x8dioni\xc5\xb3 sekta, klest\xc4\x97jusi ankstyvosios krik\xc5\xa1\xc4\x8dionyb\xc4\x97s laikais, ypa\xc4\x8d \xc4\xaf rytus nuo Jordano up\xc4\x97s. Jie man\xc4\x97, kad J\xc4\x97zus buvo \xc5\xbemogus, Jok\xc5\xabbo ir Marijos s\xc5\xabnus. Jie tikriausiai buvo asketai, atmet\xc4\x99 Pauliaus lai\xc5\xa1kus ir naudoj\xc4\x99si tik viena evangelija.\n_START_SECTION_\nMontanizmas\n_START_PARAGRAPH_\nApie 156\xc2\xa0m. Montanas paskelb\xc4\x97 prana\xc5\xa1ystes, kritikuojan\xc4\x8dias krik\xc5\xa1\xc4\x8dioni\xc5\xb3 vis didesn\xc4\xaf pasaul\xc4\x97jim\xc4\x85 ir vyskup\xc5\xb3 autokratines tendencijas. Keliaudamas po gimt\xc4\x85j\xc4\x85 Anatolij\xc4\x85 su dviem moterimis jis pamokslavo apie sugr\xc4\xaf\xc5\xbeim\xc4\x85 prie krik\xc5\xa1\xc4\x8dioni\xc5\xa1ko paprastumo, prana\xc5\xa1ystes, celibat\xc4\x85 ir asketizm\xc4\x85. Tertulianas su am\xc5\xbeium tap\xc4\x99s puritonu pri\xc4\x97m\xc4\x97 montanizm\xc4\x85 kaip teisingesn\xc4\x99 Kristaus mokymo versij\xc4\x85. Montano sek\xc4\x97jai j\xc4\xaf laik\xc4\x97 J\xc4\x97zaus pa\xc5\xbead\xc4\x97tu Parakletu, ir jis ved\xc4\x97 savo sekt\xc4\x85 \xc4\xaf Nauj\xc4\x85j\xc4\x85 Jeruzal\xc4\x99. Sekta paplito po Romos imperij\xc4\x85, buvo persekiojama, patrauk\xc4\x97 kankinius. Ba\xc5\xbeny\xc4\x8dia j\xc4\x85 u\xc5\xbedraud\xc4\x97 kaip erezij\xc4\x85, o VI a. Justinianas galutinai j\xc4\x85 sunaikino._NEWLINE_Sektos ekstaz\xc4\x97 ir kitos detal\xc4\x97s suartina juos su Sekmininkais.\n_START_SECTION_\nJeruzal\xc4\x97\n_START_PARAGRAPH_\nJeruzal\xc4\x97 buvo pirmasis ba\xc5\xbeny\xc4\x8dios centras. Apie 50\xc2\xa0m. Paulius ir Barnabas vyko \xc4\xaf Jeruzal\xc4\x99 susitikti su \xe2\x80\x9eBa\xc5\xbeny\xc4\x8dios stulpais\xe2\x80\x9c: Jok\xc5\xabbu, Petru ir Jonu. Jeruzal\xc4\x97s susitikimas be kit\xc5\xb3 dalyk\xc5\xb3 patrvirtino Pauliaus ir Barnabo misijos tarp ne\xc5\xbeyd\xc5\xb3 teis\xc4\x97tum\xc4\x85 ir atleido juos nuo daugelio \xc5\xbeydi\xc5\xa1k\xc5\xb3 \xc4\xafstatym\xc5\xb3, ypa\xc4\x8d apipjaustymo, kuris buvo pasi\xc5\xa1lyk\xc5\xa1t\xc4\x97tinas graikams._NEWLINE_Petrui i\xc5\xa1vykus po to, kai Erodas Agripa band\xc4\x97 j\xc4\xaf nu\xc5\xbeudyti, Jok\xc5\xabbas tapo svarbiausiu Jeruzal\xc4\x97s autoritetu. Klemensas Aleksandrietis j\xc4\xaf vadino Jeruzal\xc4\x97s vyskupu._NEWLINE_V\xc4\x97liau Jeruzal\xc4\x97s svarba krik\xc5\xa1\xc4\x8dionybei sumenko, bet v\xc4\x97l sustipr\xc4\x97jo, kai imperatorien\xc4\x97 Elena (Konstantino Did\xc5\xbeiojo motina) buvo piligrimin\xc4\x97je kelion\xc4\x97je \xc4\xaf \xc5\xa0vent\xc4\x85j\xc4\x85 \xc5\xbdem\xc4\x99 apie 326\xe2\x80\x93328\xc2\xa0m.\n_START_SECTION_\nAntiochija\n_START_PARAGRAPH_\nAntiochijoje, tre\xc4\x8diame pagal svarb\xc4\x85 Romos imperijos mieste, pirm\xc4\x85kart pavartotas terminas \xe2\x80\x9ekrik\xc5\xa1\xc4\x8dionys\xe2\x80\x9c. Tai ankstyvosios ba\xc5\xbeny\xc4\x8dios vieta, kuri\xc4\x85, pagal tradicij\xc4\x85, \xc4\xafk\xc5\xabr\xc4\x97 Petras, buv\xc4\x99s pirmuoju vyskupu. Mato evangelija tikriausiai para\xc5\xa1yta Antiochijoje. Ba\xc5\xbeny\xc4\x8dios t\xc4\x97vas Ignacijus Antiochietis buvo tre\xc4\x8diuoju vyskupu.\n_START_SECTION_\nAleksandrija\n_START_PARAGRAPH_\nAleksandrija, \xc4\xafkurta Aleksandro Did\xc5\xbeiojo, buvo helenistin\xc4\x97s civilizacijos centras, garsus savo bibliotekomis. Mieste buvo daug \xc5\xbeyd\xc5\xb3, i\xc5\xa1 kuri\xc5\xb3 \xc5\xbeymiausias autorius Filonas Aleksandrietis.\n_START_SECTION_\nRoma\n_START_PARAGRAPH_\nIren\xc4\x97jus i\xc5\xa1 Liono nurodo, kad apa\xc5\xa1talai Petras ir Paulius \xc4\xafk\xc5\xabr\xc4\x97 Romos ba\xc5\xbeny\xc4\x8di\xc4\x85, o Linas po Petro tapo vyskupu. Imperijos sostin\xc4\x97 greitai tapo ba\xc5\xbenytin\xc4\x97s vald\xc5\xbeios centru. Augdama pama\xc5\xbeu Septyni\xc5\xb3 ba\xc5\xbenytini\xc5\xb3 susirinkim\xc5\xb3 laikais Roma buvo svarbiausiu krik\xc5\xa1\xc4\x8dionyb\xc4\x97s centru. Pauliaus Lai\xc5\xa1kas romie\xc4\x8diams rodo, kad tuo metu Romoje buvo didel\xc4\x97 krik\xc5\xa1\xc4\x8dioni\xc5\xb3 bendruomen\xc4\x97, bet Paulius nemini Petro.\n_START_SECTION_\nCezar\xc4\x97ja\n_START_PARAGRAPH_\nCezar\xc4\x97ja (lot. Caesarea Maritima, po 133\xc2\xa0m. Caesarea Palaestina) pastatyta Erodo Did\xc5\xbeiojo (vald\xc4\x97 apie 25-13 m. pr. m. e.), buvo Jud\xc4\x97jos provincijos sostin\xc4\x97 (6-132\xc2\xa0m.), o v\xc4\x97liau Palaestina Prima. \xc4\x8cia Petras pakrik\xc5\xa1tijo centurion\xc4\x85 Kornelij\xc5\xb3, laikom\xc4\x85 pirmuoju gentilu (ne \xc5\xbeydi\xc5\xa1kos kilm\xc4\x97s krik\xc5\xa1\xc4\x8dionimi). Paulius da\xc5\xbenai lankydavosi mieste ir dvejus metus kal\xc4\x97jo (apie 57-59\xc2\xa0m.).\n_START_SECTION_\n\xc5\xa0iaur\xc4\x97s Afrika\n_START_PARAGRAPH_\nKartagina dav\xc4\x97 ankstyvajai ba\xc5\xbeny\xc4\x8diai tokius lotyni\xc5\xa1kai ra\xc5\xa1iusius autoritetus kaip Tertulianas ir Kyprianas. Egipto dykumoje gyveno asketai vienuoliai i\xc5\xa1 kuri\xc5\xb3 garsiausi Antonijus ir Pachomijus. Kartagina atiteko Islamui 698\xc2\xa0m.\n_START_SECTION_\nVakar\xc5\xb3 Anatolija\n_START_PARAGRAPH_\nAnatolijoje daug nuveik\xc4\x97 apa\xc5\xa1talas Jonas. Jono evangelija tikriausiai buvo para\xc5\xa1yta Efese. Pasak Naujojo Testamento, apa\xc5\xa1talas Paulius buvo i\xc5\xa1 Tarso ir pirmosios misijin\xc4\x97s kelion\xc4\x97s buvo \xc5\xa1iame kra\xc5\xa1te. Aprei\xc5\xa1kimas Jonui mini septynias Azijos ba\xc5\xbeny\xc4\x8dias. Pirmasis Petro lai\xc5\xa1kas adresuotas Ma\xc5\xbeosios Azijos miestams.\n_START_SECTION_\nDamaskas\n_START_PARAGRAPH_\nPagal Nauj\xc4\x85j\xc4\xaf Testament\xc4\x85, Paulius atsivert\xc4\x97 kelyje \xc4\xaf Damask\xc4\x85. Jis buvo apakintas \xc5\xa1viesos, o Damaske Ananijas jam sugra\xc5\xbeino reg\xc4\x97jim\xc4\x85 ir pakrik\xc5\xa1tijo.\n_START_SECTION_\nPafosas\n_START_PARAGRAPH_\nRom\xc4\x97n\xc5\xb3 laikais Pafosas buvo Kipro sostin\xc4\x97 ir rom\xc4\x97n\xc5\xb3 valdytojo sostin\xc4\x97. 45\xc2\xa0m. apa\xc5\xa1talas Paulius ir Barnabas atvyko \xc4\xaf miest\xc4\x85 skelbti evangelij\xc4\x85, rom\xc4\x97nai juos persekiojo, bet galiausiai rom\xc4\x97n\xc5\xb3 valdytojas Sergijus Paulas atsi\xc5\xbead\xc4\x97jo sen\xc5\xb3j\xc5\xb3 diev\xc5\xb3 ir pri\xc4\x97m\xc4\x97 krik\xc5\xa1t\xc4\x85. Kipras tapo pirma krik\xc5\xa1\xc4\x8dioni\xc5\xa1ka Romos provincija. Po 5 met\xc5\xb3 Barnabas gr\xc4\xaf\xc5\xbeo \xc4\xaf Kipr\xc4\x85, tapo Salamio vyskupu ir pri\xc5\xbei\xc5\xabr\xc4\x97jo krik\xc5\xa1\xc4\x8dionyb\xc4\x97s plitim\xc4\x85 saloje.\n_START_SECTION_\nU\xc5\xbe Romos imperijos rib\xc5\xb3\n_START_PARAGRAPH_\nAnkstyvuoju laikotarpiu krik\xc5\xa1\xc4\x8dionyb\xc4\x97 nepasitenkino vien Romos imperija. Ji tapo oficialia religija Arm\xc4\x97nijoje 301 ar 314\xc2\xa0m., kai vis dar buvo u\xc5\xbedrausta Romos imperijoje. Arm\xc4\x97nijos ba\xc5\xbeny\xc4\x8di\xc4\x85 \xc4\xafk\xc5\xabr\xc4\x97 Gregorijus \xc5\xa0viet\xc4\x97jas._NEWLINE_Krik\xc5\xa1\xc4\x8dionyb\xc4\x97 Gruzijoje atsirado IV a. ar dar anks\xc4\x8diau. Gruzijos karalius Mirianas III pri\xc4\x97m\xc4\x97 krik\xc5\xa1\xc4\x8dionyb\xc4\x99 334\xc2\xa0m._NEWLINE_Edesa, rom\xc4\x97n\xc5\xb3 valdyta 116\xe2\x80\x93118\xc2\xa0m. ir 212\xe2\x80\x93214\xc2\xa0m., bet da\xc5\xbeniausiai buvusi nuo Romos ar Persijos priklausoma vasaline valstybe, buvo svarbus krik\xc5\xa1\xc4\x8dioni\xc5\xb3 miestas. Po 201\xc2\xa0m. ar anks\xc4\x8diau karali\xc5\xa1koji \xc5\xa1eima tapo krik\xc5\xa1\xc4\x8dioni\xc5\xa1ka._NEWLINE_Pagrindin\xc4\x97 tos vietov\xc4\x97s ba\xc5\xbeny\xc4\x8dios kalba buvo aram\xc4\x97j\xc5\xb3 ir kai kurie mokslininkai mano, kad tai buvo originali Naujojo Testamento kalba._NEWLINE_Misionierius Adajus evangelizavo Mesopotamij\xc4\x85 (dabar Irakas) II a. vydury ir tapo pirmuoju Edesos vyskupu. Jo \xc4\xafp\xc4\x97dinis buvo Agajus, o \xc5\xa1io\xc2\xa0\xe2\x80\x93 Palutas, kur\xc4\xaf apie 200\xc2\xa0m. \xc4\xaf\xc5\xa1ventino Serapionas Antiochietis. Tarp daugyb\xc4\x97s Edesos mokyklos atstov\xc5\xb3 reikia pamin\xc4\x97ti Bardesan\xc4\x85 (154\xe2\x80\x93222\xc2\xa0m.), Abgaro IX bendramoksl\xc4\xaf, d\xc4\x97l jo nuopeln\xc5\xb3 atsirandant krik\xc5\xa1\xc4\x8dioni\xc5\xb3 religinei poezijai, o jo id\xc4\x97jas pl\xc4\x97tojo s\xc5\xabnus Harmonijus ir kiti mokiniai. Atill\xc3\xa2ti\xc3\xa2, Edesos vyskupas, dalyvovo Pirmajame Nik\xc4\x97jos susirinkime 325\xc2\xa0m.'